На дзіва, таленавіты хлопец застаўся без сталага месца працы… Маючы вольны дыплом, ён не журыцца, выношвае безліч творчых планаў на бліжэйшы год, галоўны рэжысёр Магілёўскага драматычнага Саўлюс Варнас настойліва кліча яго да сабе. Дэкан тэатральнага факультэта Уладзімір Мішчанчук паабяцаў прыкласці ўсе намаганні, каб Віталь знайшоў сабе годнае прымяненне: “Нас асабліва ўразіла грунтоўнасць ва ўсім, абдуманасць, яго чалавечая і творчая пазіцыя! Тут бачныя культура і разуменне, уменне весці дыялог на навуковым узроўні. Гэта дазволіла дзяржкамісіі ў парадку выключэння выдаць дыплом з адзнакай з адпаведнай выпіскай у пратаколе”. Я таксама спадзяюся, што Віталь не згубіцца ў айчынных абшарах і знойдзе пляцоўку для плённай працы. А чытачоў папрашу запомніць імёны ўсіх сёлетніх выпускнікоў: штосьці мне падказвае, што мы яшчэ неаднойчы сустрэнем іх у тэатральных афішах краіны.